ΓΡΑΠΤΗ ΕΡΩΤΗΣΗ E-3774/98

υποβολή: Hiltrud Breyer (V) προς την Επιτροπή

(11 Δεκεμβρίου 1998)

Θέμα: Χορήγηση γενετικώς τροποποιημένων τροφίμων σε διασωληνωμένους ασθενείς χωρίς τη συγκατάθεσή τους

1. Γνωρίζει η Επιτροπή ότι σε νοσοκομεία, οίκους ευγηρίας και άλλα ιδρύματα περίθαλψης ή στο πλαίσιο εξωτερικών υπηρεσιών περίθαλψης υπάρχουν πάμπολλες περιπτώσεις χορήγησης τροφής με γενετικώς τροποποιημένα συστατικά (π.χ. Sandalis, Salvimusin) σε διασωληνωμένους ασθενείς?

2. Με ποιο τρόπο διασφαλίζονται, κατά την άποψη της Επιτροπής, στα προαναφερθέντα ιδρύματα, τα δικαιώματα των ασθενών (γραπτή συγκατάθεση, γραπτή εκ των προτέρων ενημέρωση;)

3. Πώς κρίνει η Επιτροπή την πρακτική που ακολουθείται ως τώρα στα προαναφερθέντα ιδρύματα, σύμφωνα με την οποία είτε οι ασθενείς δεν ενημερώνονται ρητώς είτε δεν τους προτείνονται εναλλακτικά προϊόντα χωρίς γενετικώς τροποποιημένα συστατικά, με αποτέλεσμα να υπάρχει πρόβλημα "υποχρεωτικής διατροφής";

4. Συμμερίζεται η Επιτροπή την άποψη ότι πρέπει πάντα να προσφέρεται εναλλακτική διατροφή χωρίς γενετικώς τροποποιημένα συστατικά, προκειμένου να παρέχεται στους ασθενείς, οι οποίοι ευρίσκονται σε ιδιαίτερη κατάσταση εξάρτησης, η ελευθερία συνειδητής επιλογής και απόφασης;

5. Συμφωνεί η Επιτροπή ότι η χορήγηση τροφής μέσω διασωληνωσης υπόκεται, σύμφωνα με τον κανονισμό περί νέων τροφίμων (και τους επακόλουθους κανονισμούς), σε γενική υποχρέωση επισήμανσης;

6. Σχεδιάζει η Επιτροπή κάποια σχετική γενική ενημερωτική εκστρατεία για τις εμπλεκόμενες επιχειρήσεις;

Απάντηση του κ. Bangemann εξ ονόματος της Επιτροπής

(1 Φεβρουαρίου 1999)

Στην περίπτωση της "τεχνητής θρέψης" παρέχονται κατά κανόνα διαιτητικά τρόφιμα ειδικής διατροφής. Κατά συνέπεια, ακόμη και για την ειδική θρέψη, που περιέχει γενετικά τροποποιημένα συστατικά, ισχύουν οι διατάξεις του δικαίου των τροφίμων, όπως αυτές περιλαμβάνονται στην οδηγία 79/112/ΕΟΚ του Συμβουλίου της 18ης Δεκεμβρίου 1978 περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους(1) (οδηγία για την επισήμανση των τροφίμων), στον κανονισμό (ΕΚ) 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων(2) (νέα τρόφιμα) και στους κανονισμούς για τα διαιτολογικά είδη διατροφής που προορίζονται για ειδικούς ιατρικούς σκοπούς.

Η Επιτροπή κατάρτισε σχετικό σχέδιο οδηγίας της Επιτροπής και, στο πλαίσιο της καθιερωμένης διαδικασίας συννενοήσεων, το Κοινοβούλιο ενημερώθηκε στις 24 Νοεμβρίου 1998. Το εν λόγω σχέδιο οδηγίας εξετάστηκε από τη Μόνιμη Επιτροπή Τροφίμων στις 17-18 Δεκεμβρίου 1998. Η Μόνιμη Επιτροπή εξέδωσε θετική γνώμη επί του σχεδίου αυτού. Όπως αναμένεται, το σχέδιο οδηγίας θα εγκριθεί από την Επιτροπή.

Σύμφωνα με τις πληροφορίες της Επιτροπής, στα εν λόγω προϊόντα τίθεται η αντίστοιχη επισήμανση. Αυτό σημαίνει με άλλα λόγια ότι οι πληροφορίες για τη χρήση γενετικά τροποποιημένων συστατικών τίθενται στη διάθεση τόσο του προσωπικού περίθαλψης όσο και των ασθενών. Αυτό συμβαδίζει με τις προσδοκίες των καταναλωτών.

Η Επιτροπή δεν σχεδιάζει καμία ιδιαίτερη δράση στο θέμα της ανάληψης μιας ειδικής ενημερωτικής εκστρατείας για τη βιομηχανία.

Σε ό,τι αφορά τα δικαιώματα, την προστασία και τη συγκατάθεση των ασθενών στους οποίους παρέχεται περίθαλψη στα νοσοκομεία, έπειτα από ενημέρωσή τους, τις υπηρεσίες περίθαλψης εξωτερικών ασθενών, τους οίκους ευγηρίας και περίθαλψης από νοσοκομειακό προσωπικό, τα πρότυπα συγκρότησης, οργάνωσης και λειτουργίας των νοσοκομείων και τις υπόλοιπες υπηρεσίες περίθαλψης υγείας στο πλαίσιο της Κοινότητας, όλα αυτά τα θέματα υπάγονται στις εθνικές αρμοδιότητες και αποτελούν αρμοδιότητα των κρατών μελών και των αντίστοιχων οργανισμών τους.

(1) ΕΕ L 33 της 8.2.1979.

(2) ΕΕ L 43 της 14.2.1997.